Changing Conditions, Changing Minds

Petra Mrša je 2014. godine posjetila Kinu te bilježila putnika iz Europe u posjeti turističkim i nekim manje poznatim lokacijama Pekinga. Prateći ga rezigniranog, umornog, začuđenog, s leđa i u detalju, otvara put u segmente kineske kulture, koje naknadno razrađuje kroz režirane *still life* fotografije, video radove, tekstove, mape i artefakte. Spletom okolnosti, u nastaloj prilici i sasvim neformalnoj posjeti azijskom kontinentu, Petra otkriva još jednu priliku za prezentiranje i izražavanje otvorenosti prema drugačijem.

Ovaj dokumentarno-fikcijski multimedijalni narativ rezultat je Petrinog zanimanja za doživljene okolnosti, društvene uvjete, stanovnike te njihov međuodnos. Istraživanje, koje je započela nakon putovanja, uključivalo je razne metode i izvore: od Google-a i Baidu-a, preko razgovora s Mitjom Saje (profesorom Kineske povijesti i pisma na Filozofskom fakultetu) i Lynn Ni (profesoricom kineskog jezika na Konfucijevom institutu), preko intervjua i suradnje s učiteljem Tai Chija Yang Boom, do radionice s učenicima iz International school of Paris te suradnje s kineskim umjetnicima: Xiaojie Fu, Xu Guoxiong i De Hao na rezidenciji Cité Internationale des Arts u Parizu.

Sakupivši mnoštvo materijala, Petra se za izlaganje u Galeriji PM odlučuje za tri glavne teme: kinesku tradicionalnu arhitekturu, duhovnu praksu i suvremenu ekonomiju, čije kvalitete, poput posvećenosti, mekoće i eksperimenta, postaju princip formata samog izlaganja.

Takvim pristupom stvara hibridni prostor razumijevanja i doživljavanja, koji glasno alternira usvojenim pojednostavljenim slikama prezentacije drugoga.

Polazeći od teorije proširenog i vanteritorijalnog identiteta, kroz proces stvaranja rada, Petra preispituje i vlastiti identitet. Odmaknuvši se od naučenog stereotipnog pogleda na stanovnike Kine kao žrtve političkog režima ili egzotiku, te upoznavanjem afirmativnih konstrukata druge kulture, Petra proširuje prostor slobode i vješto ga preslikava u proces stvaranja same izložbe te širi svoj dosadašnji umjetnički izraz. Petra ovom izložbom nudi inovativan pogled na medij fotografije koji, posredovan hibridnim istraživanjem, prestaje biti reprezentacijsko sredstvo mjesta, koje se u trenutku okidanja nalazilo ispred aparata, i pretvara se u mrežu asocijacija kojom gledatelj samostalno putuje i odgovara na pitanja o drugosti, različitosti, isključivosti i univerzalnosti.

Martina Miholić